MANILA - Kinilala ni Philippine National Police (PNP) Chief Ronald "Bato" dela Rosa ngayong Huwebes ang kagitingan ng isang pulis-Maynila na napatay ang isa sa tatlong hinihinalang holdaper na nakabarilan nito.

Sa tanggapan ng Manila Police District (MPD), ginawaran ni dela Rosa ng Medalya ng Kagitingan si Insp. Paulito Sabulao, hepe ng Adriatico police .

Medalya ng Kagalingan, iginawad kay C/Insp. Sabulao | via @Dennis_Datu pic.twitter.com/fu2YwCv04e — DZMM TeleRadyo (@DZMMTeleRadyo) August 4, 2016

Niregaluhan din ni Dela Rosa ng bagong Glock 30 compact pistol si Sabulao.

Bagong Glock 30 .45 ACP compact pistol, iniregalo ni PNP Chief Dela Rosa kay C/Insp. Paulito Sabulao | @Dennis_Datu pic.twitter.com/f5fb04byXf — DZMM TeleRadyo (@DZMMTeleRadyo) August 4, 2016

Ang naturang baril ay hindi service firearm kundi para sa personal na gamit ng pulis.

Nagpasalamat naman si Sabulao sa hepe ng PNP.

Anya, "Napakasarap po kasi hindi mo naman inaasahan na ganoon pala talaga iyung mangyayari at mismong si chief PNP ay ma-a-acknowledge niya ang aking nagawa."

Martes nang maka-engkwentro ni Sabulao ang tatlong lalaking nakasakay sa motorsiklo sa Singalong Street sa Malate, Maynila.

Lalaki, patay sa barilan sa Maynila

Sa kuha ng CCTV, makikitang nilapitan ni Sabulao ang tatlo para sitahin, pero biglang bumunot ng baril ang isang suspek kung kaya’t inunahan ng pulis ng putok ang mga ito.

Idineklarang "dead on the spot" ang isa sa mga suspek habang nakatakas naman ang dalawa niyang kasamahan. Hindi nagtamo ng sugat si Sabulao.



Sinabi ni dela Rosa na dahil may bagong baril si Sabulao ay marami siyang mapapatay na kriminal.

Hinikayat din ni dela Rosa ang mga pulis na huwag matakot pumatay para protektahan ang sarili, lalo't hindi naman anya papakainin ng Commission on Human Rights (CHR) ang kanilang pamilya sakaling namatay sila sa pagsugpo ng krimen.

Hinamon din niya ang MPD na puksain ang mga kriminal at ilegal na droga sa Maynila bago matapos ang unang anim na buwan sa opisina ni Pangulong Duterte.